De sidste ord er ved at være sagt i retssagen mod en 27-årig nordjysk mand, der er tiltalt for ville dræbe flere personer ved et eller flere masseskyderier i Nord- og Østjylland. Ved mandagens retsmøde skulle den tiltaltes forsvarer Ulrik Andreas Henriksen komme med sin afsluttende procedure. Her var målet at remse de vigtigste argumenter op for, hvorfor hans klient bør frifindes for anklagen, der går på forsøg på manddrab. Har ikke haft forsæt til at gøre det, mener forsvarer Under hele retssagen har den tiltalte nægtet sig skyldig. Hver gang han blev spurgt ind til planerne om at udføre et masseskyderi, har han fastholdt, at det blot var en fantasi, han havde fra 2015 til 2018. Men at det efterfølgende er gået op for ham, at det netop var en fantasi, han ikke ville føre ud i livet. Samme argument kom den tiltaltes forsvarer ind på i sine afsluttende bemærkninger, hvor han flere gange mindede nævningene om, at enhver form for rimelig tvivl skal komme den tiltalte til gode. Det var vigtigt for forsvareren at fortælle, at man ikke kan straffes for at have modbydelige tanker - man kan kun straffes, hvis man havde tænkt sig at gøre tankerne til virkelighed. - Det, jeg gør gældende, er, at den tiltalte aldrig har villet gøre det her. Han har aldrig haft viljen til at gøre det. Han har haft de her usympatiske fantasier, men han har aldrig haft viljen til at skade andre, sagde forsvarer Ulrik Andreas Henriksen i retten. Tiltalte træder selv tilbage, mener forsvarer Forsvareren forklarede, at den tiltalte på grund af sine psykiske sygdomme har en tendens til at hyperfascinere sig i emner, hvor han går "140 procent op i noget, når han går op i det". Det har han tidligere gjort, hvor han som ung havde en fantasi om at begå et bankrøveri og senere en fantasi om at blive bodybuilder ved hjælp af steroider. - Det her mønster med at have en fantasi til at have en masse-fascination går igen fra bankrøveri til steroider til skoleskyderi, sagde forsvarer Ulrik Andreas Henriksen. Ulrik Andreas Henriksen forklarede også overfor nævningene i retten, at hvis den tiltalte selv afstår fra at udføre en gerning, så kan den tiltalte ikke dømmes. - Det er selvfølgelig uhyggeligt at høre, at man har anskaffet sig våben og skrevet et manifest. Havde han været anholdt i august 2018, så havde jeg haft svært ved at forsvare, at det var en fantasi, men heldigvis kan vi stå her i 2022 og se, at det bare var en fantasi, for tiltalte gjorde ikke noget, sagde forsvareren og fortsatte senere: - Det er ikke universet, der stopper den tiltalte i 2018, det er i hvert fald heller ikke politiet. Det er den tiltalte selv, der stopper. Hvis han har haft til forsæt at gøre noget i 2018, så træder han selv tilbage, og derfor skal han frifindes for forsøg på manddrab, sagde forsvareren i sin afsluttende procedure. Til sidst slog han fast, at han mener, at den tiltalte skal frifindes for forsøg på manddrab. Tiltalte tog ordet Efter forsvareren afsluttende procedure tog anklageren kort ordet, inden den tiltalte fik mulighed for at få en afsluttende bemærkning. Den tiltalte valgte at tage ordet og lagde ud med at forklare om sine diagnoser, som han mener, at der ikke har været nok fokus på i retten. Han fortalte, at han lider af Aspergers syndrom (udviklingsforstyrrelse inden for autismespektret, red.) samt en anden diagnose, som gør, at han går meget op i de emner, han vælger at fokusere på. Den tiltalte forklarer, at diagnosen har drevet ham til at blive fascineret af massemordere, men han bliver selv bevidst om, at det er en fantasi. - Nu skal jeg muligvis straffes, fordi jeg fortsat har søgt på massemordere, men jeg har ikke haft en plan, men bare en fascination. Nu skal jeg straffes for at have en fascination for dette emne, selvom jeg har droppet det, sagde den tiltalte i retten. Skyldskendelse på torsdag Efter den tiltaltes ord kunne retsformanden fortælle, at de syv nævninge og to nævningesuppleanter samt de tre dommere nu ville trække sig tilbage og tage stilling til skyldsspørgsmålet i sagen. De skal altså tage stilling til, hvorvidt de mener, at den tiltalte er skyldig i de tre forhold, han er tiltalt for. Det svar kommer de med på torsdag klokken 11, hvor retssagen genoptages. Hvis nævningene og dommerne finder frem til, at den tiltalte kendes skyldig i et eller flere forhold, skal de efterfølgende tage stilling til, hvor lang en straf, den 27-årige skal have. Omvendt kan de også komme frem til, at den tiltalte skal frifindes, og han vil i det tilfælde med al sandsynlighed kunne forlade retten som en fri mand.
Han havde aldrig tænkt sig at føre skoleskyderierne ud i livet, sagde den tiltaltes forsvarer ved retten mandag. Han mener, at hans klient skal frifindes.